Alexandre Stavisky
Serge Alexandre Stavisky (20. novembar 1886 - 8. januar 1934) bio je francuski poslovni čovjek, poznat po masovnoj pronevjeri, odnosno aferi Stavisky, skandalu koji je značajno oslabio Treću republiku u međuratnom periodu.

Rodio se u jevrejskoj porodici u današnjoj Ukrajini, a u Francusku je emigrirao zajedno sa roditeljima, gdje je 1910. godine dobio i državljanstvo. Bavio se nizom poslova prije nego što je u gradu Bayonne otvorio niz zalagaonica, a potom počeo izdavati lažne vrijednosne papire. Iako je 1927. godine suđen za prevaru, uspio se ne samo probiti, nego i zadržati povjerenje pripadnika francuskog otmjenog društva, odnosno političkog establišmenta. Nakon šest godina je, suočen sa izglednom osudom, započeo bijeg. Pronađen je 8. januara u Chamonixu sa ranom od metka u glavi; prema rezultatima službene istrage počinio je samoubistvo, ali su se u javnosti odmah javile špekulacije da je zapravo ubijen, odnosno "ušutkan" kako na suđenju ne bi kompromitirao svoje moćne i uticajne zaštitnike. Na pariškim ulicima su odmah izbile demonstracije, te je premijer Camille Chautemps bio prisiljen dati ostavku. Skandal je na kraju doveo i do masovnog krvoprolića na pariškim ulicama.  

Godine 1974. je o njemu snimljen biografski film Stavisky..., u kome je njegov lik tumačio Jean-Paul Belmondo.

Francuski poslovni ljudi
Samoubice
Francuski kriminalci